| CatalunyaDiari





Índex Amagar Mostrar







El cuiner Marc Ribas torna a ser protagonista a les llars catalanes amb l'estrena dels nous capítols de ‘Joc de Cartes estiu’ de TV3; un dels grans èxits de la corporació catalana els darrers anys, que de manera enèrgica, dinàmica i atrevida, combina a la perfecció el món de la restauració amb un concurs plenament competitiu, de vegades amb reminiscències de 'reallity', i tanmateix, culte i especialment llaminer. Amb la seva barba característica i un pentinat inspirat en Elvis Presley, el cuiner 'hipster' de TV3 continua demostrant el seu talent gastronòmic i televisiu.

Estudiant de Belles Arts i Culturista

Ribas va néixer a Girona l’any 1976, és a dir, té 43 anys; sorprenentment, va ser estudiant de Belles Arts i per guanyar un sou, treballava els caps de setmana en l’hostaleria, moment en què va descobrir que era la seva veritable passió i que s'hi volia dedicar a temps complet. Des de llavors, en Marc ha viscut i treballat a Girona, a Sabadell i a Terrassa, on resideix actualment, però també al Brasil, on va treballar cinc anys.

La seva carrera televisiva es va iniciar l’any 2016, quan va començar a sortir al programa de TV3 ‘Cuines’, però va ser l’any següent que l'estrena del programa ‘Joc de Cartes’ el catapultaria a la fama. Un fet que encara fa més sorprenent l'altra afició d’en Marc: l’any 2004 va quedar cinquè en el campionat d’Europa de culturisme, del qual accepta que és un gran apassionat i confessa que dedica, mínim, una hora al dia a anar al gimnàs.

Marc Ribas i la seva parella: casat i amb una filla de 4 anys

Actualment, el famós cuiner resideix a Terrassa on viu amb la seva dona Judit, que treballa de mestre, i la seva filla de quatre anys Ona. Sobre la seva petita, en Marc reconeix que l’està «tornant molt bona gurmet», ja que li agrada menjar pernil salat, estofats, suquets... Així ho declarava el mateix cuiner al bloc ‘Mengem’.

| CatalunyaDiari

En aquest sentit, en Marc li dóna molta importància a ensenyar a menjar a la seva filla i confessa que tot i que li ha ensenyat a tenir un bon paladar: «hi ha gustos que li costen, com l’amarg i el dolç, de fet el dolç l’ofèn».

Pel que fa a conciliar la vida familiar amb la seva feina en Marc assegura que passa moltes hores treballant, sigui a la cuina o a la pantalla, però que la seva dona «ja ho sabia quan em va comprar i tot i això em va comprar», afirmava entre rialles al programa ‘El cotxe’ de TV3.

Presentador de ‘Joc de Cartes’ de TV3

En Marc Ribas explica com va començar al món de la televisió: «Jo estava treballant i em van dir que truques, que buscaven un cuiner per la tele, no ho vaig fer», continua relatant que «dues setmanes després em van tornar a dir que truques, vaig anar l’últim dia, sense esperances, però els vaig fer riure i es van quedar amb mi». Això va ser l’any 2016, quan en Marc Ribas va començar a aparèixer al programa de TV3 ‘Cuines’.

| Cedida

ATENCIÓ: Nou servei GRATIS del Catalunya Diari als seus lectors. Ara t'enviem les notícies de la teva província o ciutat, totalment gratis al mòbil. Fes clic aquí i prova-ho! T'encantarà!

L’any 2017 va estrenar ‘Joc de Cartes’, un programa-concurs en el qual quatre restauradors competeixen amb els seus restaurants per ser el millor segons la temàtica del capítol. Tot això ha dut a Marc Ribas a ser conegut i reconegut a tota Catalunya, un fet que el va portar a presentar les campanades del Cap d’Any 2018 a TV3, juntament amb la reconeguda periodista Helena Garcia Malero.

Panot Restaurant, més enllà de TV3

En total, en Marc ha treballat en deu restaurants com: Can Ferran, Virtrium o Capritx, el qual va aconseguir una estrella Michelin. A Terrassa, el cuiner va obrir, juntament amb l’Artur Martínez, la Taverna del Ciri, un establiment d'aires tradicionals, amb aperitius casolans i senzills de qualitat excepcional.

| CatalunyaDiari

Tanmateix, el reclam principal de la seva proposta gastronòmica acaba d'obrir portes a Barcelona: el Panot Restaurant, una aposta en solitari situada a l'hotel modernista de Casa Fuster, al passeig de Gràcia. El cuiner estrella de TV3 ens ofereix una carta basada en la cuina burgesa i tradicional catalana, sense deixar de banda les millors tècniques de cocció de l'actualitat.

Tot plegat un espai per a 40 comensals on es poden trobar plats com llagosta a la catalana, molls Gaudí o suquet de gamba vermella; a més d’una carta de postres elaborada gràcies a la col·laboració del mestre pastisser Christian Escribà. Segons el mateix Marc Ribas, la carta de formatges és també un dels elements distintius del nou establiment, on podem trobar productes catalans, de llet crua, de pastor i de temporalitat, així com una selecció de xocolates.

Si amb la televisió i la cuina no en tingués prou, Marc Riba també escriu llibres per acabar de coronar el seu currículum. L'any passat va publicar ‘Brutal. Les receptes de Marc Ribas’ un receptari de plats fàcils i sorprenents amb 64 propostes. Respecte al nom del llibre: ‘Brutal’, el mateix Marc Ribas admetia que «és una paraula molt meva» i que per això havia d’estar a la portada».

D'aquesta manera, polifacètic i enèrgic, en Marc Ribas assegura que la seva passió sempre serà la cuina i que se sent a gust a la tele, però només mentre duri i s’ho passi bé. Ell mateix no es considera una estrella ni creu que ho sigui, el que sí que admet és que mai perdrà la passió pels fogons.